“Qamchiq” dovoni orqali barqaror transport aloqasini ta’minlashga doir qo‘shimcha chora-tadbirlar to‘g‘risida

Qayd etilsinki, keyingi yillarda respublikaning markaziy qismi bilan Farg‘ona vodiysi viloyatlari o‘rtasidagi transport aloqasi tizimini yanada tubdan yaxshilash borasida katta ishlar qilindi. Qamchiqsoy daryosining so‘l sohili bo‘ylab avtomobil yo‘li qurildi, avtomobillar qatnayotgan yo‘llarni ta’mirlash, yo‘l qoplamasi sifatini yaxshilash yuzasidan tizimli ishlar olib borilmoqda.
 2010-yildan boshlab transport-ekspeditorlik, ortish-tushirish, yuklarni konteynerda tashish, saqlash, bojxonada rasmiylashtirish va sertifikatlashtirish xizmatlari ko‘rsatish bo‘yicha to‘liq majmuani ta’minlaydigan, “Samavto” qo‘shma korxonasida ishlab chiqarilgan 172 ta zamonaviy “MAN” avtotyagach va ularga yarimtirkamalar bilan butlangan “Angren” logistika markazi ish boshladi. Bularning barchasi Farg‘ona vodiysiga yuklarni yetkazib berish muddatlarini ancha qisqartirish, tashish xarajatlarini kamaytirish, qo‘shimcha yangi ish o‘rinlari tashkil etish imkonini berdi. 
 Umumiy uzunligi 114 km bo‘lgan “To‘qimachi-Angren” temir yo‘l liniyasini elektrlashtirish loyihasini amalga oshirish tugallanmoqda. Bu ushbu yo‘lak bo‘ylab yuklarni yetkazib berish muddatlari va qiymatini qisqartirish imkonini beradi.
 Transport infratuzilmasini yanada rivojlantirish, yuklarni intermodal tashish hajmini kengaytirish, shuningdek “Qamchiq” dovoni orqali avtotransport vositalarining barcha mavsumlarda barqaror va xavfsiz harakatini ta’minlash maqsadida Vazirlar Mahkamasi qaror qiladi:
 1. Quyidagilar:
 A-373 “Toshkent-O‘sh” avtomobil yo‘lining “Qamchiq” dovoni tog‘ uchastkasini 2010-2011-yillar qish mavsumiga tayyorlashga doir birinchi navbatdagi chora-tadbirlar dasturi 1-ilovaga* muvofiq;
 A-373 “Toshkent-O‘sh” avtomobil yo‘lining “Qamchiq” dovoni tog‘ uchastkasini rekonstruksiya qilish loyihasining maqsadli parametrlari 2-ilovaga* muvofiq tasdiqlansin.
 2. A-373 “Toshkent-O‘sh” avtomobil yo‘lining “Qamchiq” dovoni tog‘ uchastkasini 2010-2011-yillar qish mavsumiga tayyorlashga doir birinchi navbatdagi chora-tadbirlar dasturini amalga oshirish doirasida:
 “Yo‘l loyiha byurosi” mas’uliyati cheklangan jamiyat instituti — bosh loyihalashtirish tashkiloti;
 “O‘zavtoyo‘l” DAK bo‘linmalari — birinchi navbatdagi chora-tadbirlar dasturini amalga oshirish bo‘yicha bosh pudrat tashkilotlari; 
 “O‘zmontajmaxsusqurilish” uyushmasi bo‘linmalari — qor ko‘chkisiga qarshi to‘siqlar qurish bo‘yicha bosh pudrat tashkiloti;
 O‘zbekiston Respublikasi Moliya vazirligi huzuridagi Respublika yo‘l jamg‘armasi mablag‘lari hamda xalqaro moliyaviy institutlar va xorijiy investorlarning mablag‘lari — moliyalashtirish manbalari etib belgilansin.
 3. “O‘zavtoyo‘l” DAK O‘zbekiston Respublikasi Tashqi iqtisodiy aloqalar, investitsiyalar va savdo vazirligi bilan birgalikda 2010-yil 1-oktabrgacha bo‘lgan muddatda markazlashtirilgan kapital qo‘yilmalarning tasdiqlangan limitlari doirasida Respublika yo‘l jamg‘armasining mablag‘lari hisobiga ishlab chiqaruvchilarning takliflarini tanlab olish asosida tender savdolari o‘tkazmasdan ish unumdorligi 3500 t/soat bo‘lgan 4 ta zamonaviy qordan tozalash mashinasi xarid qilinishini ta’minlasin.
 4. O‘zbekiston Respublikasi Moliya vazirligi Tashqi iqtisodiy aloqalar, investitsiyalar va savdo vazirligi, Respublika yo‘l jamg‘armasi bilan birgalikda bir oy muddatda qurilish ishlari 2011-yilning I choragida boshlanishini hisobga olgan holda A-373 “Toshkent-O‘sh” avtomobil yo‘lining “Qamchiq” dovoni tog‘ uchastkasini rekonstruksiya qilish loyihasini moliyalashtirish uchun xalqaro moliyaviy institutlar va xorijiy investorlarning mablag‘larini jalb etishga doir takliflarni ishlab chiqsin va Vazirlar Mahkamasiga kiritsin.
 5. O‘zbekiston Respublikasi Davlat arxitektura va qurilish qo‘mitasi A-373 “Toshkent-O‘sh” avtomobil yo‘lining “Qamchiq” dovoni tog‘ uchastkasini rekonstruksiya qilish loyihasining loyiha hujjatlariga ekspert xulosa ilova qilinishini va bajariladigan yo‘l-qurilish ishlarining sifati ustidan davlat arxitektura-qurilish nazorati amalga oshirilishini belgilangan tartibda ta’minlasin.
 6. “O‘zavtosanoat” aksiyadorlik kompaniyasi 2010-yil 15-iyulga bo‘lgan muddatda “O‘zavtosanoat Maxsusyuktrans” unitar korxonasining avtotransport parkini xarid qilinishi “O‘zavtosanoat-lizing” mas’uliyati cheklangan jamiyat orqali lizing shartlarida moliyalashtiriladigan 210 ta konteyner tashigich va 40 ta avtotashuvchi bilan butlangan 250 ta egarli tyagach bilan ta’minlashni tugallasin.
 7. O‘zbekiston Respublikasi Moliya vazirligi, Iqtisodiyot vazirligi, “O‘zavtosanoat” aksiyadorlik kompaniyasi va “Angren logistika markazi” yopiq aksiyadorlik jamiyatining 2010-yil 15-oktabrgacha bo‘lgan muddatda “O‘zavtosanoat Maxsusyuktrans” unitar korxonasini “JV MAN Auto-Uzbekistan” mas’uliyati cheklangan jamiyatda ishlab chiqarilgan 60 ta maxsus avtomobil transporti bilan “O‘zavtosanoat-lizing” kompaniyasi tomonidan qo‘shimcha ravishda jihozlash to‘g‘risidagi taklifiga rozilik berilsin.
 8. “O‘zavtosanoat” aksiyadorlik kompaniyasi, “Angren logistika markazi” yopiq aksiyadorlik jamiyati:
 2010-yil 1-oktabrgacha bo‘lgan muddatda “Angren logistika markazi” yopiq aksiyadorlik jamiyatini “JV MAN Auto-Uzbekistan” mas’uliyati cheklangan jamiyatda ishlab chiqarilgan maxsus avtomobil transporti bilan to‘liq jihozlash bo‘yicha qayta ishlangan texnik-iqtisodiy asoslashni tasdiqlash uchun belgilangan tartibda O‘zbekiston Respublikasi Vazirlar Mahkamasiga kiritsin;
 “Angren logistika markazi” yopiq aksiyadorlik jamiyatining ustav kapitali “O‘zavtosanoat Maxsusyuktrans” unitar korxonasining mol-mulki shaklidagi “O‘zavtosanoat” aksiyadorlik kompaniyasining ulushi hisobiga belgilangan tartibda ko‘paytirilishini, “O‘zavtosanoat Maxsusyuktrans” unitar korxonasining lizing va qarz bitimlari bo‘yicha majburiyatlari tegishli tarzda qayta rasmiylashtirilishini ta’minlasin.
 9. “Angren logistika markazi” yopiq aksiyadorlik jamiyati rahbariyatiga:
 Farg‘ona vodiysiga/Farg‘ona vodiysidan yuklar o‘z vaqtida va uzluksiz tashilishini ta’minlash;
 “Qamchiq” dovoni orqali avtotransport xizmatlari ko‘rsatish bozoridagi monopol mavqe hisobga olingan holda tariflar O‘zbekiston Respublikasi Moliya vazirligida majburiy deklaratsiyalanishi uchun shaxsiy javobgarlik yuklansin.
 10. “O‘zbekiston respublika tovar-xomashyo birjasi” ochiq aksiyadorlik jamiyati va “Angren logistika markazi” yopiq aksiyadorlik jamiyati bir oy muddatda Andijon, Farg‘ona, Namangan, Marg‘ilon va Qo‘qon shaharlarida “O‘zbekiston respublika tovar-xomashyo birjasi” ochiq aksiyadorlik jamiyatining hududiy bo‘linmalari huzurida “Angren logistika markazi” yopiq aksiyadorlik jamiyatining agentlik byurolarini tashkil etsinlar, ularga avtotransport vositalarini qaytishda eng ko‘p darajada yuk bilan ta’minlash hamda tadbirkorlarning keng qatlamlari va potensial yuk tashuvchilarga “Angren” logistika markazida tashkil etilgan imkoniyatlar to‘g‘risidagi ma’lumotlarni yetkazish majburiyati yuklansin.
 “O‘zbekiston respublika tovar-xomashyo birjasi” ochiq aksiyadorlik jamiyati Andijon, Namangan va Farg‘ona viloyatlari hokimliklari bilan birgalikda “Angren logistika markazi” yopiq aksiyadorlik jamiyatining agentlik byurolarini “O‘zbekiston respublika tovar-xomashyo birjasi” ochiq aksiyadorlik jamiyatining hududiy bo‘linmalari binolarida joylashtirishga ko‘maklashsin. 
 11. O‘zbekiston Respublikasi Iqtisodiyot vazirligi “Angren logistika markazi” yopiq aksiyadorlik jamiyati va “O‘zbekiston temir yo‘llari” davlat-aksiyadorlik kompaniyasi bilan birgalikda 2010-yil 1-dekabrgacha bo‘lgan muddatda vazirliklar, idoralar, xo‘jalik yurituvchi subyektlarning asoslangan buyurtmalari asosida 2011-yil uchun “Angren” logistika markazidan foydalanilgan holda Farg‘ona vodiysi viloyatlariga/Farg‘ona vodiysi viloyatlaridan yuk tashish prognozi shakllantirilishini ta’minlasin, ishlab chiqarish quvvatlaridan oqilona foydalanishni va ularni yuk bilan ta’minlashni hamda bir turdagi yuklarning muqobil (parallel) tashilishiga yo‘l qo‘ymaslikni nazarda tutsin.
 12. “Angren logistika markazi” yopiq aksiyadorlik jamiyati, “O‘zbekiston temir yo‘llari” davlat-aksiyadorlik kompaniyasi O‘zbekiston Respublikasi Iqtisodiyot vazirligi, Davlat mulki qo‘mitasi va Toshkent viloyati hokimligi bilan birgalikda bir oy muddatda Vazirlar Mahkamasiga qo‘shimcha konteynyer maydonchalari tashkil etilgan, ortish va tushirish jabhalari kengaytirilgan va zarur asbob-uskunalar bilan jihozlangan holda “Angren logistika markazi” yopiq aksiyadorlik jamiyati orqali yuklarni konteynerda tashishni yanada kengaytirishga doir takliflar kiritsinlar.
 13. O‘zbekiston Respublikasi Iqtisodiyot vazirligi Moliya vazirligi va Respublika yo‘l jamg‘armasi bilan birgalikda tasdiqlangan limitlar doirasida 2010-yilgi Investitsiya dasturiga ushbu qarordan kelib chiqadigan o‘zgartirishlar kiritsin.
 14. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.